《拜星月慢 踏青归晚》
清代·王士祯

雨晕红酥。波酣碧酝，乍是清明百五。花信风轻，拂绣帘珠户。

人初起，慵向镜台匀面，何处隔窗低语。青雀传书，约踏青同去。

乐游原、一片香车度。玉津园、十里烟花路。无恙往岁春光，又匆匆相遇。

倩游丝、牵惹东君住。销魂绝、几阵棠梨雨。呼女伴、归去琼闺，掩漫天飞絮。

作者简介：王士祯（1634—1711），原名王士禛，字子真、贻上，号阮亭，又号渔洋山人，人称王渔洋，谥文简。新城（今山东桓台县）人，常自称济南人，清初杰出诗人、学者、文学家。博学好古，能鉴别书、画、鼎彝之属，精金石篆刻，诗为一代宗匠，与朱彝尊并称。书法高秀似晋人。康熙时继钱谦益而主盟诗坛。论诗创神韵说。早年诗作清丽澄淡，中年以后转为苍劲。擅长各体，尤工七绝。但未能摆脱明七子摹古馀习，时人诮之为“清秀李于麟”，然传其衣钵者不少。好为笔记，有《池北偶谈》、《古夫于亭杂录》、《香祖笔记》等，然辨驳议论多错愕、失当。